
1. Reuniunea miniştrilor de externe din ţările NATO 

 

Miniştrii Afacerilor Externe din ţările NATO s-au reunit, miercuri 24 mai a.c., la Florenţa (Italia), pentru a discuta despre Balcani, despre conceptul de Europă a apărării şi despre proiectul scutului antirachetă american. 

Miniştrii au dezbatut situaţia din Bosnia şi din Kosovo, unde Alianţa Atlantică conduce două operaţiuni multinaţionale de pace şi au discutat, de asemenea, noua politică europeană de securitate şi de apărare, care “avansează într-un mod foarte rapid”, după cum a declarat secretarul general al NATO, George Robertson. 

Prezenţa ministrului rus al Afacerilor Externe, Igor Ivanov, a fost aşteptată cu mult interes, aceasta marcând astfel revenirea Rusiei la masa discuţiilor, alături de membrii Alianţei Atlantice. Întoarcerea Rusiei la masa de discuţii a NATO şi suspiciunile Statelor Unite în legătură cu crearea unei Europe cu o apărare comună au fost temele dominante ale lucrărilor reuniunii miniştrilor Afacerilor Externe. 

Aproape 2.200 de membri ai forţelor de ordine italiene au fost mobilizaţi pentru a asigura securitatea reuniunii. Aşa numitele “Centre sociale” controlate de anarhişti, mai multe asociaţii antimilitariste şi comuniştii din Refondarea Comunistă au chemat în ziua începerii reuniunii NATO, la o “contramanifestaţie”. Comuniştii au lansat apeluri pentru organizarea unui miting paşnic “împotriva strategiei militariste a NATO”. La apelul lansat de aceste asociaţii, aproximativ 200 de manifestanţi au protestat, în apropiere de Fortezza da Basso, unde se desfăşura reuniunea, “faţă de strategia militaristă a NATO”. 

*

Secretarul de Stat american, Madeleine Albright, a anunţat în cadrul summitului miniştrilor de Externe ai statelor membre NATO, ridicarea parţială a restricţiilor în exportul de armament. 

Propunerea s-a regăsit într-un document în 17 puncte, intitulat “Iniţiativă privind securitatea comerţului cu arme” (DTSI). Prin această “primă ajustare majoră de după războiul rece”, Statele Unite dau un nou impuls cooperării în materie de apărare între cei 19 aliaţi din cadrul NATO, Australia şi Japonia. 

“Aceasta va reduce considerabil procesul birocratic de autorizare. Cooperarea militară a Statelor Unite cu companii sau alte state se realizează, în prezent, prin intermediul unui sistem extrem de birocratic şi ineficient”, a declarat un responsabil al Departamentului de Stat, arătând că în cazul unui proiect australiano-american, numărul autorizaţiilor necesare va fi redus de la 20 la trei. 

Intervenţia Organizaţiei Tratatului Atlanticului de Nord (NATO) în provincia Kosovo a demonstrat că materialul militar american şi cel european sunt, de multe ori, prea puţin compatibile. “Credem că această propunere va duce la întărirea securităţii naţionale şi va îmbunătăţi interoperabilitatea cu aliaţii noştri”, a declarat reprezentantul Pentagonului.

*

Autorităţile ruse s-au declarat mulţumite, la sfârşitul reuniunii, de “impulsul pozitiv exprimat la Florenţa”, cu privire la ameliorarea relaţiilor dintre Rusia şi NATO. 

Ministrul rus de Extrene a subliniat că reuniunea miniştrilor de Externe din ţările membre NATO a “confirmat acordul în privinţa creării unui birou de informaţii al NATO la Moscova, după cum era prevăzut în Actul fondator”. 

“Crearea acestui birou are ca obiectiv informarea opiniei publice, pentru ca aceasta să înţeleagă mai bine schimbările survenite în relaţiile dintre Rusia şi NATO”, a declarat Ivanov. 

Ministrul rus de Externe şi miniştrii ţărilor membre NATO au convenit să se întîlnească din nou în decembrie, la Bruxelles. 

Moscova a evocat de asemenea discuţiile referitoare la situaţia din Iugoslavia, subliniind că “provocările şi tentativele de a încălca procesul de pace nu vor fi tolerate”. 

*

Secretarul general al NATO, George Robertson, a respins acuzaţiile ministrului rus de Externe la adresa Tribunalul Penal Internaţional pentru fosta Iugoslavie (TPI), reafirmând sprijinul Alianţei pentru această instituţie. 

“Nu sînt de acord cu declaraţiile ministrului Igor Ivanov. NATO susţine în totalitate Tribunalul Penal Internaţional”, a declarat Robertson, în cadrul unei conferinţe de presă. Ivanov a declarat că TPI nu este “obiectiv” şi a criticat în special componenţa tribunalului şi a administraţiei care lucrează pentru procurorul Carla Del Ponte, “dominate de Europa de Vest şi de Statele Unite”. “Nu excludem abordarea problemei funcţionării TPI în cadrul unei reuniuni a Consiliului de Securitate al Naţiunilor Unite”, a adăugat Ivanov.

Rusia s-a opus în permanenţă măsurii TPI de a ţine secrete unele acte de inculpare, precum şi acordului dintre NATO şi TPI care prevede arestarea de către forţele Alianţei Nord-Atlantice a persoanelor inculpate, a precizat Ivanov. 

*

Secretarul de Stat american, Madeleine Albright, a invitat Ucraina să treacă la reforma în profunzime a forţelor armate moştenite din epoca sovietică, în cadrul eforturilor acestei ţări de a se apropia de NATO. 

Ucraina trebuie “să accelereze reforma în domeniul militar”, a declarat Albright cu ocazia reuniunii ministeriale de la Florenţa a comisiei NATO - Ucraina. “Simpla reducere a numărului soldaţilor nu este suficientă pentru ca armata să devină profesionistă”. 

De la dobândirea independenţei, conducerea armatei ucrainene “nu a făcut niciodată o evaluare globală şi deschisă în materie de securitate”, a adăugat şeful diplomaţiei americane. “Aşa cum NATO se adaptează şi se extinde pentru a răspunde nevoilor unei lumi în transformare, şi apărarea ucraineană trebuie să se adapteze”, a adăugat ea. 

Albright a reproşat autorităţilor ucrainene că nu au profitat suficient de existenţa unui birou de legătură al NATO la Kiev şi le-a cerut “să le permită reprezentanţilor NATO accesul la interlocutorii din cadrul Ministerului ucrainean al Apărării, până la cel mai înalt nivel”. 

Secretarul de Stat american a apreciat, totuşi, “începuturile solide” ale relaţiilor NATO - Ucraina, salutând participarea acestei ţări la KFOR şi SFOR, forţe conduse de NATO în Kosovo şi în Bosnia, precum şi participarea sa la Parteneriatul pentru Pace. Ea a apreciat de asemenea “primii paşi încurajatori” în direcţia reformei profunde a economiei ţării, realizaţi de preşedintele Leonid Kucima şi de guvernul ucrainean. 

Ucraina şi NATO au semnat în 1997 un acord de “parteneriat specific”, dar fosta republică sovietică nu este oficial candidată la aderarea la NATO. Reforma militară în Ucraina prevede reducerea efectivelor forţelor armate de la 420.000 la 350.000 de militari, până în 2005. 

Ucraina face parte din grupul celor patru ţări - alături de Indonezia, Nigeria şi Columbia - în favoarea cărora Washingtonul a hotărât, anul trecut, acordarea unui ajutor prioritar în vederea consolidării democraţiei şi pentru deschiderea economică. 

 

 

2. Croaţia a devenit membră a Parteneriatului pentru Pace

 

Croaţia a devenit oficial, joi 25 mai a.c., la Florenţa, în cursul reuniunii miniştrilor Afacerilor Externe ai NATO, cea de-a 46-a membră a Parteneriatului pentru Pace, un program de cooperare între Alianţa Atlantică şi 27 de ţări neutre şi din Europa de Est. 

“Am fost cu toţii impresionaţi de schimbările semnificative din Croaţia şi de angajamentul Guvernului croat de a-şi reforma politica internă şi externă”, a declarat secretarul general al NATO, George Robertson, cu ocazia ceremoniei de aderare, la care a participat ministrul croat al Afacerilor Externe, Tonino Picula. “Croaţia este dovada că nici o ţară nu are nevoie să rămînă victima istoriei, acest lucru se poate schimba”, a subliniat Robertson. 

Aderarea Croaţiei la Parteneriatul pentru Pace este “un mesaj adus sârbilor, anunţând că există un loc şi pentru ei, dacă îl resping pe Miloşevici şi teribila sa moştenire”, a adăugat Robertson. 

George Robertson şi-a exprimat dorinţa ca toate ţările europene să adere la Parteneriatul pentru Pace, amintind în special Bosnia-Herţegovina. 

Croaţia este cea de-a treia ţară rezultată din destrămarea fostei Iugoslavii care aderă la acest program de cooperare cu NATO, după Slovenia şi Fosta Republică Iugoslavă a

Macedoniei. Timp de nouă ani, Croaţia a suferit o relativă izolare pe scena internaţională, provocată de politica naţionalistă dusă de preşedintele Franjo Tudjman. După sosirea la putere în ianuarie 2000 a alianţei conduse de premierul Iviţa Racean, care a învins la alegerile legislative partidul lui Tudjman, Croaţia şi-a reînnoit relaţiile cu comunitatea internaţională. 

 

 

3. Situaţia din Orientul Mijlociu

 

Armata israeliană mai ocupă doar opt avanposturi fortificate în Libanul de Sud, a anunţat, marţi 23 mai a.c., corespondentul pentru probleme militare Allon Ben David. 

“Retragerea israeliană din Libanul de Sud este practic încheiată, mai este nevoie doar de câteva ore pentru a fi realizată pe deplin”, a declarat David, adăugând că aproape 2000 de persoane, membri ai Armatei Libanului de Sud (ALS) şi familiile lor, au ajuns deja în Israel şi că alte o mie de persoane aşteaptă să treacă frontiera israelo-libaneză.

Procedurile de control sunt meticuloase, armata israeliană temându-se de atentatele Hezbollahului şi dorind să evite pătrunderea în Israel, printre refugiaţi, a activiştilor organizaţiei integriste. 

La Beirut, surse ale serviciului de securitate libanez au declarat că armata israeliană este încă prezentă în Liban, însă într-o manieră mult mai discretă şi că elemente ale ALS erau încă desfăşurate în regiune. “Castelul de la Beaufort, vechea fortăreaţă medievală de unde armata israeliană a supravegheat în permanenţă zona ocupată, rămâne în continuare ocupat de soldaţii evrei”, au precizat aceste surse. “Este dificil să se determine ce efective israeliene mai sunt prezente în zonă, însă acestea sunt cu siguranţă puţin numeroase, forţele israeliene în Libanul de Sud nedepăşind în ultimii ani cifra de 1500 de soldaţi”. 

Unele mărturii au făcut referire la repatrierea, în noaptea de luni spre marţi, a aproximativ 600 de soldaţi israelieni, alte câteva sute fiind progresiv evacuate încă de la începutul lunii mai. “Câteva sute de soldaţi ALS erau în continuare desfăşuraţi în zona limitată de castelul Beaufort la vest, oraşul Marjayoun la nord, Khiam la est şi Kfar Kila la sud, până la frontiera israeliană”, au adăugat sursele menţionate. Satul Qleia, unde locuiesc aproximativ 7500 de persoane, majoritatea de religie creştină maronită, se află în centrul acestei zone.

“Situaţia este extrem de schimbătoare şi poate evolua rapid, dar există puţine şanse ca israelienii să se retragă în plină zi”, a afirmat Allon Ben David, considerând că “ultimele contingente ar putea părăsi Libanul în cursul nopţii următoare”. 

Conform agenţiilor internaţionale de presă, Cartierul General al armatei israeliene şi al ALS părea părăsit şi nici un militar israelien sau vreun membru al ALS nu a mai fost zărit la Marjayoun. Se confirmă, de asemenea, faptul că Fortul de la Shraiqi, aflat în apropiere, una dintre principalele baze ale armatei israeliene în cei 22 de ani de ocupaţie a Libanului de Sud a fost abandonat. 

O mie de membri ai miliţiei pro-israeliene Armata Libanului de Sud s-au predat armatei libaneze şi mişcărilor şiite Hezbollah şi Amal, au declarat aceleaşi surse din cadrul serviciilor de securitate libaneze. Circa 800 de soldaţi ALS s-au predat în ultimile zile şi alte 200 s-au predat, în grupuri mici, de la începutul lunii mai, a adăugat sursa citată. ALS are în componenţă 2400 de miliţieni, 70 la sută dintre ei fiind musulmani şiiţi.

*

Organizaţia Naţiunilor Unite a început să verifice retragerea trupelor israeliene şi a solicitat desfăşurarea armatei libaneze în Libanul de sud, în timp ce liderul formaţiunii şiite Hezbollah şi-a făcut cunoscute condiţiile sale Israelului, pentru a pune capăt ostilităţilor. 

O echipă de cartografi ai ONU se află în regiune pentru a verifica dacă trupele israeliene au părăsit teritoriul libanez şi pentru a permite membrilor Căştilor Albastre să ajute statul libanez să-şi extindă autoritatea în sud, conform rezoluţiei 425 a Consiliului de Securitate. 

“Există anumite părţi ale frontierei care necesită o muncă de clarificare”, a declarat trimisul special al ONU în Libanul de Sud, Terje Roed-Larsen. 

ONU a cerut Libanului să-şi desfăşoare armata în sudul ţării, pe fundalul numărului din ce în ce mai mare al apelurilor venite mai ales din partea creştinilor care, de la retragerea israeliană, sunt supuşi hărţuielilor de către grupările islamice. 

“Am cerut Libanului desfăşurarea armatei sale, dar guvernul libanez ne-a răspuns că nu va face acest lucru înainte de încheierea operaţiilor de certificare a traseului frontierei”, a declarat emisarul ONU. “Certificarea liniei frontaliere este o treabă meticuloasă, iar poziţia guvernului libanez este aceea de a nu îşi desfăşura armata înainte de confirmarea traseului, mai ales în acele părţi unde mai persistă îndoieli”, a adăugat Roed-Larsen. 

Emisarul ONU a mai spus că guvernul libanez a trimis, în sudul ţării, circa 600 de poliţişti, jandarmi şi agenţi ai serviciilor de informaţii şi ai Siguranţei Generale, luîndu-şi totodată angajamentul să coopereze cu ONU. 

Joi 25 mai a.c., trupele FINUL au început să supravegheze zona, după restricţiile impuse mişcărilor sale în timpul ocupaţiei israeliene. “Obiectivul este să verificăm dacă zona este liniştită şi să calmăm populaţia în cazul unor incidente grave”, a afirmat un ofiţer al FINUL. 

La Bent Jbeil, la trei kilometri de frontiera cu Israelul, şeicul Hassan Nasrallah, liderul Hezbollah, care a luptat împotriva ocupaţiei israeliene timp de 15 ani, s-a adresat unei

mulţimi de 100000 de persoane, venite să sărbătorească “victoria”. Acesta a precizat că eliberarea rămâne incompletă până cînd trupele israeliene se vor retrage şi de la Shebaa, considerate o parte a teritoriului libanez şi până cînd vor fi eliberaţi prizonierii libanezi. “Duşmanul nu are altă alternativă”, a avertizat şeicul Nasrallah pledând în favoarea coexistenţei paşnice între libanezi şi diferitele confesiuni. “Nici musulmanilor şi nici creştinilor nu trebui să le fie teamă de această coexistenţă paşnică”, a continuat liderul Hezbollah. 

Roed-Larsen a abordat, vineri 26 mai a.c., poziţia ONU în privinţa fermelor Shebaa, afirmând că este vorba despre o problemă “tehnică şi nonpolitică” care trebuie să fie rezolvată între Liban şi Siria. Acesta a asigurat că “ONU va munci neîntrerupt pentru a crea condiţiile de eliberare a altor prizonieri libanezi deţinuţi în Israel”. 

Ministrul sirian al Afacerilor Externe, Faruk al-Shara, a cărei ţară este cea mai influentă în Liban, a afirmat că “Hezbollah este un actor major al rezistenţei libaneze, iar ONU nu are rolul să-l dezarmeze pentru că nu este vorba despre o miliţie, ci despre o mişcare de rezistenţă împotriva ocupaţiei israeliene”. 

FINUL şi Comitetul internaţional al Crucii Roşii (CICR) au precizat că au primit cereri de întoarcere din partea mai multor libanezi, care s-au refugiat în Israel. Mai mult de 6000 de libanezi, în majoritate membri ai Armatei Libanului de Sud, împreună cu familiile lor, s-au refugiat în Israel de teamă că vor fi supuşi unor urmăriri judiciare din partea justiţiei libaneze, pentru “colaborare” cu Israelul. 

*

Premierul Ehud Barak a informat, duminică 4 iunie a.c., Guvernul israelian că experţii ONU au ajuns în “faza finală” a negocierilor privind trasarea frontierei internaţionale între Israel şi Liban, avertizând, totuşi, că sunt posibile unele modificări. 

“Experţii ONU au intrat în faza finală a negocierilor privind trasarea frontierei”, a declarat Barak după întîlnirea cu emisarul special al ONU, Terje Road-Larsen. “Noi acţionăm în aşa fel încît retragerea noastră din Liban să fie percepută de comunitatea internaţională ca o aplicare a rezoluţiei 425 a Consiliului de Securtitate”, a subiniat Barak. “Este posibil să se producă unele modificări, dar nu este nici o îndoială că o decizie a ONU este foarte importantă pentru noi”, a subliniat şeful Guvernului israelian. În opinia sa, o retragere confirmată de ONU “capătă o legitimitate internaţională”, lucru care va facilita adoptarea unei poziţii din partea Israelului “în caz de escaladare a violenţei” la frontieră. 

Libanul şi ONU sunt foarte aproape de semnarea unui acord privind trasarea frontierei, mai având de rezolvat unele diferende privind statutul satelor Rmeich, din Liban, Ghajar, din partea siriană controlată de Israel din iunie 1967 şi a kibbutzului Misgav Am, aflat în Israel.

Acordul referitor la trasarea frontierei este indispensabil pentru ca Forţa interimară a Naţiunior Unite în Liban (FINUL) să-şi poată desfăşura trupele în fosta zonă ocupată, conform rezoluţiilor 425 şi 426, adoptate în 1978 de Naţiunile Unite.

*

Statele arabe, conştiente de inferioritatea, din punct de vedere militar, faţă de Israel, au primit vestea reatragerii Israelului din sudul Libanului ca pe o uşurare.

Liderii palestinieni şi sirieni au sfătuit Israelul să părăsească şi alte teritorii ocupate abuziv - Cisiordania şi Înălţimile Golan -, iar Egiptul a îndemnat ONU să facă tot posibilul pentru a menţine, după retragere, pacea în sudul Libanului.

Oficiali sirieni au declarat că “brusca retragere a Israelului din sudul Libanului dovedeşte o dată în plus că această ocupaţie timp de 22 de ani a fost un eşec şi un dezastru pentru regiune”.

“Israelul nu va avea nici un câştig ocupând oricare alt teritoriu arab. Şi nici nu se va bucura de securitate şi linişte până când nu va renunţa la suveranitatea impusă teritoriilor arabe ocupate, acceptând o pace totală şi justă care să pecetluiască retrocedarea unor teritorii ocupate în timpul războiului din 1967”, au adăugat aceiaşi oficiali.

Purtătorul de cuvânt al ministrului de externe sirian a declarat ulterior că Siria şi SUA căzuseră deja de acord asupra necesităţii luării unor măsuri de protecţie a civililor din sudul Libanului şi totodată de evitare pe cât posibil a ciocnirilor militare.

Decizia Israelului de a părăsi sudul Libanului, fără semnarea unei înţelegeri de pace cu Siria, a stârnit temerea că astfel se vor intensifica acţiunile violente de la graniţă ale grupării militare libaneze Hezbollah, situaţie care ar determina Israelul să treacă la represalii, generându-se în zonă un conflict de proporţii. Siria, extrem de influentă în Liban, dispunând de circa 35.000 de soldaţi, îi susţine pe musulmanii şiiţi din gruparea Hezbollah.

În cotidianul sirian “Al-Baath” se spune că dacă Israelul nu va ceda toate teritoriile arabe ocupate în timpul războiului din 1967 din Orientul Mijlociu, această zonă a globului va fi zdruncinată de grave conflicte care pot afecta pacea, securitatea şi stabilitatea nu numai a acestei regiuni, ci a întregii lumi.

“Dorim ca Israelul să se retragă din toate teritoriile palestiniene ocupate în 1967 şi din cele siriene, în baza câtorva rezoluţii ONU care prevăd acest lucru”, a declarat principalul negociator palestinian, Saeb Erekat, agenţiei Reuters.

Ministrul de externe egiptean, Amr Moussa, a felicitat Israelul pentru decizia de a se retrage din sudul Libanului şi, totodată, a îndemnat ONU să facă eforturi pentru menţinerea securităţii mai ales în zonele foarte tensionate - frontierele. “Apelul la intervenţia “căştilor albastre” pentru menţinerea păcii şi securităţii în zonele de frontieră este principala sarcină a ONU”, a declarat Moussa, referindu-se la forţele ONU de menţinere a păcii şi securităţii, existente în sudul Libanului încă din 1978.

Secretarul general al ONU, Kofi Annan a cerut ca numărul forţelor de intervenţie ale ONU să fie mărit de la circa 4.515 de militari la 5.600 sau chiar la 7.900, pentru a ajuta guvernul libanez să recâştige controlul asupra întregului teritariu.

Ziarele Emiratelor Arabe Unite (EAU) au semnalat retragerea Israeluiui drept o victorie a gherilelor libaneze împotriva maşinii de luptă israeliene. “Cine ar fi crezut că invincibila armată a Israelului poate fi înfrântă în sudul Libanului ?” - întrebare retorică formulată în cotidianul arab “Al-Ittihad”.

Într-un alt cotidian al EAU, sub titlul “Felicitări fiecărui luptător şi martir din rezistenţa libaneză”, se spune că întreaga lume arabă poate sărbători înfrângerea armatei pro-israeliene din sudul Libanului (ALS) şi retragerea soldaţilor preşedintelui Barak.

4. Admiterea Israelului în grupul occidental al Naţiunilor Unite

 

“Admiterea Israelului în grupul occidental al Naţiunilor Unite este un gest de reparaţie a unei uriaşe nedreptăţi faţă de Israel, care marchează o fază nouă în existenţa organizaţiei”, a declarat, marţi 30 mai a.c., ambasadorul american la ONU, Richard Holbrooke. 

Israelul a fost admis, la sfârşitul săptămânii trecute, în rândul grupului occidental al ONU, ceea ce îi asigură accesul, după 40 de ani, în principalele organisme ale Naţiunilor Unite, de unde era până în prezent exclus. 

“Este vorba despre un progres istoric în eliminarea unei uriaşe nedreptăţi”, a declarat ambasadorul american. El a adăugat că “ONU intră într-o nouă fază” a existenţei sale şi şi-a exprimat speranţa că această fază va fi una “post-ideologică”. 

Ambasadorul Israelului la ONU, Yehuda Lancry, a subliniat, la rândul său, că admiterea Israelului în acest grup reprezintă “o placă turnantă istorică pentru locul Israelului în cadrul Naţiunilor Unite”. El a adăugat totuşi, că Israelul va continua să fie membru al grupului ţărilor asiatice, de care aparţine geografic, însă alăturarea sa la acest grup este blocată de ţările arabe şi musulmane. 

Grupul ţărilor Europei occidentale şi a altora (WEOG) numără 29 de ţări, în special ţările Uniunii Europene, plus Canada, Australia, Noua Zeelandă şi Turcia, iar Statele Unite au statut de observator. 

 

5. Lucrările summitului de la Minsk

 

Şefii a şase dintre cele 12 state membre ale Comunităţii Statelor Independente (CSI) au semnat, miercuri 24 mai a.c., la Minsk, un memorandum prin care întăresc tratatul de securitate colectivă, semnat în 1992. 

Preşedinţii Rusiei, Armeniei, Belarusului, Kazahstanului, Kirghiziei şi Tadjikistanului au decis să facă front comun în faţa creşterii terorismului extremist, precum şi a traficului de droguri şi arme din regiune. 

Într-un comunicat comun, cei şase şefi de stat precizează că tratatul “specifică procedurile de folosire a forţei pentru protecţia statelor membre”. “Tratatul oferă o bază sigură pentru acţiuni colective împotriva noilor ameninţări, între care cele reprezentate de terorismul internaţional şi extremism”. 

Preşedintele rus Vladimir Putin şi-a exprimat satisfacţia în legătură cu semnarea acestui tratat, subliniind că relaţiile din interiorul CSI sunt primordiale în raport cu relaţiile cu alte ţări. 

La rândul său, preşedintele Republicii Belarus, Aleksandr Lukaşenko, a declarat că “Rusia, Armenia şi Belarus au, de acum încolo, frontiere cu NATO”. “Nu vom sta cu braţele încrucişate, aşteptând să se întâmple ceva. Ne vom pune la punct propria noastră securitate şi pentru aceasta am întărit tratatul, pentru a-l adapta la o lume în schimbare”, a adăugat Lukaşenko. 

Cei şase preşedinţi au semnat, în cursul summitului de la Minsk, statutele pentru crearea unui Consiliu al miniştrilor Apărării şi au hotărât să înfiinţeze un secretariat al Consiliului de Securitate. 

6. Autonomia Irlandei de Nord

 

Provincia britanică Irlanda de Nord şi-a redobândit autonomia, marţi 30 mai a.c, şi va fi de acum înainte administrată de un Guvern şi de o Adunare Parlamentară locală care îi reunesc pe protestanţi şi pe catolici, după cum prevede acordul de pace din aprilie 1998. 

Partidul Unionist din Ulster (UUP), cea mai însemnată formaţiune politică protestantă din Irlanda de Nord, a votat, sâmbătă 27 mai a.c., în favoarea reinstalării unui guvern autonom biconfesional la Belfast, care va relansa procesul de pace prevăzut în acordul din aprilie 1998. 

Liderul UUP, David Trimble, a reuşit să obţină voturile favorabile a 459 dintre delegaţii prezenţi la reuniune (53%), un număr de 403 din cei prezenţi votând împotrivă. 

“Am dat dovadă de o flexibilitate extremă şi contăm acum pe promisiunile făcute de republicani”, a declarat Trimble evocând angajamentul luat la 6 mai de către IRA, de a-şi “scoate armele sale din uz, într-un mod complet şi verificabil”. “Aştept ca aceste promisiuni să fie onorate foarte rapid. Dacă rezolvarea trenează, vor apărea dificultăţi”, a adăugat liderul unionist. 

După anunţarea rezultatului votului, ministrul britanic pentru Irlanda de Nord, Peter Mandelson, a anunţat că a semnat un ordin de restabilire a instituţiilor biconfesionale din Ulster, transferând atribuţiile Parlamentului de la Westminster Adunării Parlamentare de la Belfast, devenite operaţionale începând de luni, 29 mai, de la miezul nopţii. Executivul a avut deja prima întrunire pe 1 iunie a.c, iar reuniunea Constituantei este programată pentru data de 5 iunie. 

Mandelson a apreciat că acest vot, prin care se reinstituie un guvern autonom în Irlanda de Nord, care îi include şi pe reprezentanţii catolici naţionalişti, reprezintă “o zi pozitivă pentru Irlanda”. El l-a omagiat pe liderul UUP David Trimble, care a reuşit să obţină în rândurile partidului său, o majoritate favorabilă acordului. 

În tabăra naţionalistă, Gerry Adams, preşedintele Sinn Fein, aripa politică a IRA a salutat decizia UUP de a vota în favoarea reinstituirii guvernării autonome în Irlanda de Nord. “Sinn Fein salută decizia Partidului Unionist din Ulster. Este decizia cea bună. Ea va fi salutată şi de poporul Irlandei şi de aici mai departe”, a declarat Adams. “Sper că decizia de astăzi va marca începutul unui angajament colectiv de a merge mai departe”, a adăugat el. 

În urma restabilirii instituţiilor autonome, David Trimble, liderul comunităţii protestante, majoritară în provincia britanică, urmează să-şi reia funcţia de prim-ministru, secondat de Seamus Mallon, ca vicepremier. Sinn Fein va deţine în continuare portofoliul Educaţiei, prin Martin McGuiness, şi pe cel al Sănătăţii, prin Bairbre de Brun. 

Trei miniştri din UUP şi trei din Partidul Social-Democrat Muncitoresc (SDLP, catolic) vor completa structura guvernului, în timp ce participarea celor doi miniştri ai Partidului Democratic din Ulster (DUP), al lui Ian Paisley, rămâne problematică, întrucât acest partid continuă să se opună acordului de pace. 

Parlamentul de la Londra are la dispoziţie 19 zile pentru a ratifica actul semnat de Mandelson. 

Decizia de restabilire a instituţiilor autonome în Irlanda de Nord a fost salutată, la Washington, de preşedintele Bill Clinton, care s-a declarat satisfăcut de votul unioniştilor. “Este un pas imens, înainte, spre realizarea angajamentului istoric luat prin acordul din Vinerea Mare: instalarea unui guvern autonom pentru toată lumea, pe o bază de egalitate şi consimţământ, care să recurgă numai la mijloace paşnice”, a afirmat preşedintele american.

7. Lucrările summitului Rusia - UE

 

Prima reuniune la vârf Rusia-UE a avut loc, luni 29 mai a.c., la Kremlin, în prezenţa preşedintelui Vladimir Putin şi a celor trei importanţi demnitari ce reprezintă Uniunea Europeană. Delegaţia UE a fost alcătuită din preşedintele Comisiei Europene, Romano Prodi, preşedintele în exerciţiu al UE, Antonio Guterres (premierul Portugaliei) şi înaltul reprezentant al UE pentru relaţii externe şi de securitate, Javier Solana. 

“Rusia a acordat şi acordă o importanţă primordială relaţiilor sale cu Europa, iar principiile pe baza cărora s-a realizat unificarea Europei sunt şi principiile Rusiei”, a declarat preşedintele rus în scurta alocuţiune rostită la deschiderea lucrărilor summitului. El a adăugat că “prin poziţia sa geografică, prin cultura sa şi prin iniţiativele de integrare economică, Rusia a fost, este şi va rămâne o ţară europeană”. 

Reprezentanţii troicii europene au discutat în detaliu cu oficialii ruşi, în cursul acestui summit de o zi, aspectele de fond a trei probleme deosebit de importante: conflictul din Cecenia şi modalităţile de soluţionare a lui pe cale politică, extinderea UE către ţările Europei Centrale şi de Est şi consecinţele acestei implicări pentru Rusia, şi perspectivele reformelor economice în Rusia. 

*

“Rusia este gata să accepte sprijinul Uniunii Europene pentru reglementarea conflictului cecen”. “Rusia este gata să accepte un ajutor umanitar şi să discute fără reţineri despre o reglementare a situaţiei din Cecenia”, a declarat Javier Solana, reprezentantul Uniunii Europene pentru politică externă. 

Recunoscând faptul că Cecenia reprezintă o problemă internă a Rusiei, Solana a spus că Uniunea Europeană poate sprijini autorităţile de la Moscova în aspectele umanitare şi politice ale situaţiei din republica separatistă. 

Preşedintele Vladimir Putin nu a făcut nici o declaraţie referitoare la o astfel de colaborare cu Uniunea Europeană. Solana a afirmat însă despre Vladimir Putin, în urma întrevederii avute la Moscova, că este o persoană “energică şi fermă”, care “doreşte să stabilească relaţii bune cu liderii occidentali”. “Cu noul preşedinte, Rusia va avea o perioadă de stabilitate”, a adăugat Solana. 

Preşedintele Comisiei Europene, Romano Prodi, a declarat, într-un interviu, că politica externă rusă a rămas neschimbată de la venirea la putere a lui Vladimir Putin. “Nu observ nici o diferenţă între politica internaţională a preşedintelui Putin şi cea a predecesorului său Boris Elţîn”, a declarat acesta. 

Întrebat în legătură cu priorităţile politicii externe ruse, Prodi a declarat că nu vede de ce Guvernul american ar fi de invidiat pentru relaţiile sale cu Rusia. “Compatibilitatea economică dintre Europa şi Rusia este evidentă”, a adăugat Prodi. “Scopul nostru este să impulsionăm dezvoltarea relaţiilor economice dintre Rusia şi UE”, a adăugat acesta. 

*

Rusia şi Uniunea Europeană au trecut sub tăcere nemulţumirile reciproce în timpul summitului desfăşurat la Moscova, a subliniat presa rusă, titrând: “Rusia şi UE se înţeleg din două vorbe”, “Rusia şi UE inseparabile ca whisky-ul şi soda”. 

“Nici Rusia, nici Europa nu au văzut probleme în relaţiile dintre ele, ca şi cum nu ar fi avut divergenţe considerabile în privinţa conflictelor din Kosovo şi Cecenia, iar Rusia nu ar fi îngrijorată de extinderea UE”. “Toate aceste neînţelegeri par să fi dispărut fără urmă”, a afirmat cotidianul “Segodnia”. Însă “flirtul între Europa şi Moscova va întâmpina dificultăţi” dacă Rusia nu satisface cererile UE (încetarea războiului din Cecenia, a confruntărilor cu Occidentul, respectarea drepurilor omului), previne “Segodnia”.

“Aceeaşi UE este cea care a introdus sancţiunile împotriva Rusiei, la Helsinki, în decembrie. Astăzi s-a întors pagina”, a subliniat la rândul său cotidianul “Vremia Novostiei”. 

În opinia cotidianului “Izvestia”, preşedintele rus, Vladimir Putin, a “trecut un important examen diplomatic”. “Spre deosebire de Elţîn, care încerca să rezolve toate problemele împreună cu Statele Unite, considerate o mare putere, sau, în cel mai rău caz, cu marele vecin chinez, Putin se îndreaptă spre Europa”, a afirmat cotidianul “Kommersant”, adăugând că Rusia şi UE “se servesc una de cealaltă pentru a se opune Statelor Unite”. 

“Europenii au profitat de problemele ivite în relaţiile ruso-americane pentru a-şi spori influenţa asupra Moscovei. Rusia a vrut să obţină sprijinul Europei în vederea aderării sale la OMC şi împotriva amplasării sistemului american de apărare antirachete”, apreciază cotidianul citat.

8. Întâlnire la vârf UE - ţările fostei Iugoslavii,

propunere a preşedintelui Franţei

 

Preşedintele francez, Jacques Chirac, a propus, marţi 30 mai a.c., în cadrul unei reuniuni a Comitetului preşedinţilor Adunării Parlamentare a Uniunii Europei Occidentale (UEO), o întâlnire la vîrf între reprezentanţi ai Uniunii Europene şi ţările din fosta Iugoslavie. 

Şeful statului francez a afirmat că scopul acestei întâlniri ar fi acela “de a aprecia evoluţiile recente din Croaţia, de a saluta eforturile întreprinse de Fosta Republică Iugoslavă a Macedoniei, de a analiza progresele din Bosnia-Herţegovina, de a încuraja aceste ţări, printr-o politică mai hotărâtă a UE, să meargă mai departe şi, în fine, de a aminti Republicii Federale a Iugoslaviei că uşa îi va fi deschisă de îndată ce se va alătura acestui curent”, a spus Chirac. 

“Mă gândesc să aduc în atenţia partenerilor noştri europeni o iniţiativă în acest sens”, a declarat Jacques Chirac. “UE trebuie să aibă o strategie mai hotărâtă în Balcani. Acesta va fi unul dintre obiectivele noastre în perioada în care vom asigura preşedinţia Uniunii Europene” (care va începe la 1 iulie), a adăugat Chirac. 

Preşedinta Parlamentului European, Nicole Fontaine, a declarat că apreciază drept o “iniţiativă politică binevenită” propunerea preşedintelui francez, Jacques Chirac, de a organiza un summit între Uniunea Europeană şi ţările din spaţiul fostei Iugoslavii. 

“Propunerea lui Jacques Chirac este o iniţiativă politică binevenită, ce va întări rolul politic central al Uniunii Europene, care contribuie în cea mai mare măsură la fondurile din cadrul Pactului pentru Stabilitate pentru Balcani”, a declarat Nicole Fontaine. “Doresc foarte multe ca această reuniune să poată avea loc cât mai curând, în timpul preşedinţiei franceze a Uniunii Europene”, a adăugat preşedinta Parlamentului European.

 

9. Reuniune internaţională privind protecţia mediului înconjurător

Reprezentanţii a peste 100 de ţări au cerut, miercuri 31 mai a.c., la Malmö (Suedia), declanşarea fără întârziere a unei acţiuni internaţionale de protejare a mediului, subliniind faptul că resursele naturale ale lumii continuă să se deterioreze într-un ritm alarmant. 

Miniştrii Mediului din cele 101 ţări membre ale Programului Naţiunilor Unite pentru Mediu (PNUE) au afirmat, în declaraţia comună adoptată la reuniunea din Suedia, că, “în pofida numeroaselor eforturi depuse de comunitatea internaţională, resursele de mediu şi naturale care permit existenţa vieţii pe Terra continuă să se deterioreze într-un ritm alarmant”. “Suntem convinşi că trebuie depuse noi eforturi, fără întîrziere şi de către toate ţările, în spiritul solidarităţii internaţionale şi recunoscând principiul responsabilităţii diferenţiate enunţat de Conferinţa de la Rio din 1992”, adaugă textul declaraţiei. 

Unii dintre delegaţi consideră că, pentru PNUE, această declaraţie reprezintă un document extrem de important, deoarece, în cazul în care documentul nu va fi aplicat, ţările care susţin crearea unei organizaţii mai eficiente ar avea câştig de cauză. 

Ministrul francez al Mediului, Dominique Voynet, a lansat, în acest sens, ideea creării unei Organizaţii Mondiale pentru Mediu, după modelul Organizaţiei Mondiale pentru Comerţ (OMC). “PNUE nu este în măsură să asigure coordonarea tuturor convenţiilor existente în domeniul protecţiei mediului”, a spus ea, adăugând că PNUE nu dispune de un buget propriu. “An după an, Organizaţia Naţiunilor Unite alocă unele mijloace de funcţionare, fără a lua în calcul contribuţiile voluntare ale statelor membre. Prin crearea unei organizaţii care să dispună de un buget propriu, aceste contribuţii vor fi fixe”, a afirmat Voynet. 

De altfel, şi reprezentanţii Indiei, Venezuelei, Thailandei, Nigeriei şi Chinei au subliniat lipsa mijloacelor financiare necesare realizării Agendei 21 privind dezvoltarea durabilă. 

“Realizarea angajamentelor luate la Rio şi, apoi, aici, la Malmö, în special în ceea ce priveşte legătura stabilită între mediu şi dezvoltare, reprezintă principala miză a acestui forum”, a declarat, la rândul său, ministrul palestinian al Mediului, Yusef Abu Safieh. “Dacă nu primim ajutorul garantat prin principiile acestei declaraţii, ne vom epuiza, în scurt timp, resursele de apă”, a adăugat el, sugerând faptul că ţările cele mai sărace, care au denunţat deja, în 1998, lipsa de angajament a PNUE în privinţa ţărilor în curs de dezvoltare, ar putea pune în cauză participarea lor la viitoarele summituri în cazul în care promisiunile nu vor fi respectate. 

 

10. Reacţii la propunerea lui Joschka Fischer

privind federalizarea Europei 

Ministrul francez de Interne, Jean-Pierre Chevenement, a declarat, marţi 30 mai a.c., că acceptă dezbaterea televizată propusă de ministrul german de Externe, Joschka Fischer, privind federalizarea Europei. 

Chevenement a apreciat, totodată, că “viitorul Europei este un subiect serios, care trebuie dezbătut, de germani şi francezi, într-o manieră detaşată şi argumentată, fără a intra într-o polemică nesănătoasă”. “Mă bucur că acest schimb poate servi la naşterea unui spaţiu public de dezbatere în Europa”, a adăugat ministrul francez. 

Ideea acestei dezbateri, ale cărei condiţii urmează “să fie fixate de comun acord”, a fost lansată de Fischer, după ce ministrul francez a criticat într-o emisiune televizată, proiectul controversat al ministrului german de Externe referitor la crearea unei Europe federale. 

Referindu-se la proiectul unei Europe federale al ministrului german al Afacerilor Externe, Chevenement a criticat, atunci, “tendinţa Germaniei de a visa la o Europă cu o structură federală, care să corespundă modelului său”. “În fond, Germania visează încă la Sfântul Imperiu Roman de Apus. Ea nu s-a vindecat încă de deraierea pe care nazismul a adus-o în istoria sa”, a adăugat Chevenement. 

Această frază a declanşat o vie polemică, Chevenement declarându-se ulterior “profund dezolat”, de faptul că afirmaţiile sale au fost “într-o oarecare măsură trunchiate de către televiziune”. Fischer a declarat la Berlin, că i s-a părut “foarte interesantă această intervenţie. Sunt dispus să apar într-o dezbatere televizată cu Chevenement, chiar dacă nu-i împărtăşesc opiniile”, a adăugat şeful diplomaţiei germane.

Ministrul francez de interne, Jean-Pierre Chevenement a declarat că deplânge profund faptul că opinia publică europeană a înţeles exact cele spuse de el în faţa camerelor televiziunii franceze, dar că, de fapt, nu asta a vrut să spună şi, bineînţeles, nici ceea ce gândeşte. Chevenement şi-a cerut scuze, dar nimeni nu trebuie să se îndoiască de faptul că el este convins de ceea ce a spus şi că scăparea, fie ea şi involuntară, a fost fără îndoială sinceră. Este, de asemenea, sigur că există mulţi francezi, atât iacobini, cât şi naţionalişti asemeni lui, ca şi mulţi alţi europeni care sunt de aceeaşi părere. Din fericire, nici Chevenement nu este guvernul francez, nici viziunea expusă de Joschka Fischer, “cu titlu personal”, dar în acord evident cu cancelaria federală, nu este acea reeditare a visurilor imperialiste germanice, pe care oricine se grăbeşte să le vadă în orice încercare legitimă germană de a-şi expune opţiunile şi interesele asupra unei Europe unite.

Ministrul Fischer a propus o opţiune deschisă asupra acestei Europe federale, atât în ce priveşte componenţa cât şi perioada de timp. Ea ar dispune de un Parlament bicameral, o constituţie proprie şi un nucleu compus din ţările cele mai capabile şi dispuse la o integrare rapidă, dar deschisă altor membri. Ar fi posibilă o combinare a puterii statelor cu un guvern federal.

Se poate fi de acord, sau nu, cu această Europă federală formată din state-naţiune în care suveranitatea ar fi împărtăşită. Dar, în orice caz, propunerea nu este “o prostie”, aşa cum a calificat, pe bună-dreptate, Daniel Cohn-Bendit comentariile lui Chevenement. S-ar oferi o soluţie plauzibilă la dilema extinderii cu grade diferite de integrare în cadrul unui proces, deschis în timp, către convergenţă. Şi care nu împiedică cu nimic, ca proiect pe termen mediu, activităţile în perspectiva Conferinţei Interguvernamentale (CIG).

Că unii îl taxează drept vizionar pe Joschka Fischer nu ar trebui să-l deranjeze, deoarece vizionari au fost şi cei care au demarat proiectul european şi au făcut-o începând cu ceva deloc practic, precum Uniunea a Cărbunelului şi Oţelului. Ministrul francez de externe, Hubert Vedrine, a aplaudat în schimb reflecţiile, pentru că acestea sunt, deocamdată, propunerile omologului său german. Convorbirile recente franco-germane par să demonstreze că Berlinul şi Parisul şi-au regăsit sintonia, pierdută în primul an de guvernare a lui Gerhard Schroeder. Axa franco-germană a trecut prin momente dificile, în mare parte din cauza faptul că şi guvernele de la Paris, şi mai ales, cel de la Berlin, au trecut printr-o perioadă mai grea.

Dar lucrurile s-au schimbat considerabil în ultimele luni. Schroeder, guvernul şi partidul său au început să iasă dintr-o lungă perioadă de stagnare şi dau acum semne de revigorare. Starea de dispoziţie socială începe să se schimbe în Germania. Economia s-a ameliorat în mod evident, iar alegerile din Renania de Nord-Westfalia, cu spectaculosul succes obţinut de liberalii din FDP, îi oferă lui Schroeder o alternativă de coaliţie în locul celei existente cu Verzii. Se reduce astfel considerabil dependenţa guvernului, mai ales a lui Fischer, de excentricităţile bazei eco-pacifiste. 

*

Hans-Gert Puttering, preşedintele grupului Partidul Popular European (PPE) a apreciat că Joschka Fischer “a pledat pentru o Constituţie europeană şi a prezentat o viziune măreaţă a Europei”. Dar, faptul de a dori să trimiţi deputaţii europeni în una dintre cele două camere ale acestui “parlament european”, i se pare a fi în contradicţie cu spiritul acestei viziuni. “De asemenea, regret că Fischer nu ţine cont în proiectul său de realitatea existenţei Parlamentului European şi de progresele acestuia. Cu toate acestea, salut începutul acestei dezbateri şi-i recomand lui Joschka Fischer să încerce un dialog cu Parlamentul European”, a adăugat Hans-Gert Puttering.

Heidi Hautala (Partidul Verzilor) consideră că această iniţiativă apare “la momentul oportun”. Totuşi, este sceptică faţă de ideea referitoare la prezenţa deputaţilor naţionali în cadrul Parlamentului European. “Consider că este pozitiv faptul că ministrul a avut curajul de a se exprima în nume propriu într-un moment decisiv al construcţiei europene”, a apreciat Enrique Baron Crespon, preşedintele grupului socialist, exprimându-şi dorinţa ca Fischer să-şi aprofundeze viziunea, explicând-o în detaliu. În ceea ce priveşte Parlamentul European, acesta ar trebui, conform acestei iniţiative, să lanseze un mesaj politic înaintea următorului Summit european.

În opinia socialistului Giorgio Napolitano, acest discurs are meritul “de a relansa procesul integrării europene. Fischer vorbeşte de unitatea europeană, iată ceea ce este esenţial. Nu este vorba numai de extindere, dar şi de aprofundarea procesului de integrare”. Socialistul Olivier Duhamel vede în iniţiativa lui Fischer “o relansare extrem de oportună a dezbaterii privind realitatea Europei. În plus, este deosebit de semnificativ faptul că această propunere a fost avansată de un ministru german al afacerilor externe. În Franţa ar fi fost imposibil ca un ministru de externe să se exprime în acest fel”. În opinia sa, propunerea lui Fischer continuă să fie deosebit de protectoare faţă de statele membre, ca şi cum ar atenua actul radical pe care îl propune. Totuşi, este vorba de un moment nepotrivit, deoarece propunerea vine înainte de preluarea de către Franţa a preşedinţiei prin rotaţie a Uniunii Europene, care se va preocupa de reforma instituţiilor în cadrul procesului de extindere, şi nu asupra adâncirii Europei. Arlette Laguillier (Stânga Unită Europeană) consideră că “există o problemă pentru Europa care trebuie rezolvată într-un fel sau altul. Ideea lui Fischer este concepută pentru a fi de folos în primul rând marilor puteri europene. Mă tem de această Europă”.

Alain Lamassoure (PPE) se bucură că “un om politic de cea mai mare importanţă propune, pentru prima dată, o formulă de federalizare europeană. Deci, declaraţia lui Fischer va lansa din nou dezbaterea, deoarece problema unei federaţii europene, care până în prezent era tabu, este acum pusă clar. Doresc ca la Summitul european care va avea loc la Nisa, în luna decembrie, cei 15 să adopte o declaraţie politică limpede asupra finalităţii Uniunii Europene”.

Apreciere pozitivă, pe care colegul său, Thierry Jean-Pierre, nu o împărtăşeşte deloc. “Această propunere a lui Fischer mă duce cu gândul la fantezia unor iacobini francezi care doreau să facă în Europa ceea ce nu au putut să facă în Franţa. Nu sunt împotriva transferului suveranităţii, dar nu admit să doreşti să faci din Europa un super-stat federalist. Principiul de bază al Uniunii Europene trebuie să rămână principiul subsidiarităţii. Nu pui Europa să facă ceea ce statele pot face ele însele”.

 

11. Summit privind problema globalizării 

 

Preşedintele SUA, Bill Clinton, şi alţi 13 şefi de stat şi de guvern reprezentând partide de centru-stânga din întreaga lume, au participat sâmbătă 3 iunie a.c., la Berlin, la lucrările “Summitului reformatorilor”, destinate dezbaterii raportului dintre noua politică social-democrată şi problema globalizării.

Alături de preşedintele SUA şi de gazda “Summitului reformatorilor” (adepţii “Celei de-a treia căi”), cancelarul federal german, Gerhard Schroeder, la lucrări au participat şi preşedinţii Argentinei - Fernando da Rua, Braziliei - Fernando Henrique Cardoso, statului Chile - Ricardo Lagos Escobar şi Africii de Sud - Thabo Mbeki.

Printre primii miniştrii de orientare social-democrată prezenţi la reuniune s-au numărat Jean Chretien (Canada), Wim Kok (Olanda), Lionel Jospin (Franţa), Costas Simitis (Grecia), Giuliano Amato (preşedintele Consiliului de Miniştri al Italiei), Helen Clark (Noua Zeelandă), Antonio Guterres (Portugalia), Goran Persson (Suedia). Premierul britanic, Tony Blair, unul dintre iniţiatorii “Celei de-a treia căi”, nu a participat la lucrările summit-ului.

Pe ordinea de zi a reuniunii de sâmbătă s-a aflat problema “guvernării moderne în secolul XXI”, cu trei teme principale: “societatea civilă şi guvernele într-o societate mondială”, “noua economie” şi “modernizarea statului”. 

Politicienii prezenţi la Berlin au declarat că summitul a lansat un apel pentru organizarea regulată a unor astfel de întâlniri a liderilor social-democraţi, prima reuniune de acest fel, Summitul “Celei de-a treia căi”, fiind organizată în luna noiembrie a anului trecut, la Florenţa.

Oficialităţile reunite în cadrul summit-ului, au făcut apel la “responsabilitate socială”, într-o declaraţie comună dată publicităţii la sfârşitul reuniunii.

“Credem că economia de piaţă trebuie să meargă împreună cu responsabilitatea socială, dacă vrem să ajungem la o creştere economică pe termen lung, la stabilitate şi la crearea unui număr suficient de locuri de muncă, la promovarea justiţiei sociale şi la protejarea mediului”, se arată în declaraţia adoptată la Berlin. 

Participanţii la summit apreciază că misiunea guvernelor este de “a-i ajuta pe oameni să exploateze mai bine situaţia rezultată în urma mutaţiilor care au loc în realitatea economică, socială şi culturală, pentru a o stăpâni în mod colectiv”. Aceştia recunosc însă faptul că “avantajele mondializării nu vin în folosul tuturor, îndeosebi nu în folosul lumii a treia”. 

Declaraţia finală nu cuprinde angajamente sau proiecte concrete, dar pune bazele unui pact social între statele participante, pact vizând acordarea de sprijin celor care vor suferi impactul negativ al globalizării. În documentul menţionat sunt prezentate şi rezultatele dezbaterilor legate de comerţul liber, de îmbunătăţirea sistemelor de educaţie, de apariţia noilor tehnologii, precum Internet-ul.

Această declaraţie finală, adoptată la încheierea celor trei ore de dezbateri, a fost redactată, în ziua precedentă, de 200 de experţi, oameni de ştiinţă şi consilieri internaţionali, printre care şi laureatul francez al Premiului Nobel pentru Fizică, Georges Charpak, şi sociologul britanic Anthony Giddens, artizan al doctrinei “New Labor” a lui Tony Blair. 

12. Summit Rusia-SUA

 

Preşedinţii Statelor Unite şi Rusiei, Bill Clinton şi Vladimir Putin, au semnat, duminică 4 iunie a.c., la Moscova, două acorduri, privind distrugerea parţială a stocurilor de plutoniu din ambele state şi înfiinţarea unui centru comun de pre-alertă asupra lansării rachetelor. 

Clinton, al cărui mandat expiră la începutul anului 2001, şi Putin nu au reuşit însă să ajungă la un acord în privinţa modului în care SUA şi Rusia pot face faţă ameninţărilor venite din partea celorlalte puteri nucleare. 

Preşedintele Clinton a declarat, într-o conferinţă de presă, că “în declaraţia de principii semnată se arată foarte clar că există o ameninţare reală cu care ne confruntăm. Nu am căzut încă de acord cu mijloacele prin care trebuie să îi facem faţă”. 

În aprilie, Putin a impus ratificarea îndelung amânată a celui de-al doilea tratat privind reducerea armelor strategice, cunoscut sub denumirea START-II. Administraţia Clinton a receptat această ratificare ca pe un semnal că Putin este pregătit să negocieze. Oficialii americani erau, de asemenea, încurajaţi de faptul că în timpul unei vizite la Washington în luna februarie a anului 2000, Serghei Ivanov, secretarul Consiliului Securităţii Rusiei şi un apropiat al lui Vladimir Putin, nu s-a opus categoric amendării tratatului ABM, care interzice sistemele de apărare antirachetă.

Rusia este îngrijorată că un sistem american de apărare antirachetă ar putea eventual submina eficacitatea propriului său arsenal nuclear, ceea ce demonstrează pretenţia ei permanentă de a i se recunoaşte statutul de mare putere. Ruşii ştiu că sistemul propus de Casa Albă nu prevede o apărare împotriva arsenalului lor, dar având în vedere că tehnologia în domeniu poate fi perfectată, ei se tem că fără un control corespunzător al respectării tratatului ABM, poate fi construit un sistem mai eficient.

Clinton şi Putin au mai semnat un document ce prevede intensificarea discuţiilor pentru finalizarea tratatului START III, reafirmând încrederea ambelor părţi în tratatul ABM. Acest tratat, semnat în 1972 de SUA şi URSS, este considerat ca documentul de referinţă din domeniul rachetelor balistice, pe care Federaţia Rusă, succesorul URSS în tratatul ABM, îl consideră ameninţat de intenţia americană de a construi un nou sistem de apărare împotriva atacurilor rachetelor balistice. 

SUA doresc să construiască acest sistem (NMD) pentru a se proteja împotriva ameninţărilor venite din partea unor state ca Iran, Irak şi Coreea de Nord. Rusia leagă această iniţiativă americană de modificarea tratatului ABM. 

Rusia va continua reformele economice “cu hotărâre”, a precizat preşedintele Putin. Preşedintele SUA a declarat că omologul său rus “este capabil să edifice o Rusie prosperă şi puternică, protejând şi statul de drept”.

*

Preşedintele Rusiei Vladimir Putin, cu ocazia vizitei pe care a început-o la 5 iunie a.c. la Roma, s-a pronunţat pentru “crearea unui sistem de apărare antirachetă pentru Europa cu participarea Europei, a NATO şi a partenerilor noştri americani”. Putin a solicitat guvernului italian “să se gândească la propunerea Rusiei”. Ministrul american al apărării, William Cohen, a apreciat propunerea lui Putin apreciind că “Rusia conştientizează existenţa unei ameninţări reale, acceptarea unui sistem de apărare antirachetă fiind un mare pas înainte”.

